|  |  |
| --- | --- |
|    | **Šiam straipsniui ar jo daliai trūksta išnašų į šaltinius.**Jūs galite padėti Vikipedijai pridėdami tinkamas išnašas su šaltiniais. |

 Vėliavos santykis: 2:3
Senoji vėliava (1975-1983)
**Mozambiko vėliava** buvo įteisinta 1983 metų gegužės 1 dieną, tuo pakeisdama iki tol egzistavisią senąją Mozambiko vėliavą. Ši vėliava vadinama viena iš unikaliausių iš kada nors egzistavusiųjų dėl joje vaizduojamo šiuolaikinio kovos ginklo – Kalašnikovo automato (AK-47).

Šios vėliavos pagrindas yra socialistinės Mozambiko Išlaisvinimo Partijos FRELIMO (port. *Frente de Libertação de Moçambique*) vėliava, kuri savo ruožtu rėmėsi Afrikos Nacionalinio Kongreso vėliava. FRELIMO užėmė valdžią nuo 1975 metų birželio 25 dienos (nepriklausomybės paskelbimo), kuomet Portugalijai pasitraukus iš šios kelis šimtmečius valdomos teritorijos, įsitvirtino valdžioje. Kadangi ši partija 1975–1992 metais vykdė prokomunistinę ir su Rytų bloko šalimis sietiną politiką, naujosios šalies simboliai, kaip ir daugelio kitų prokomunistinių šalių, buvo pasirinkti remiantis ideologiniais sumetimais.

Vėliavos pagrindą sudaro horizontali keturspalvė su kairiajame vėliavos esančiame krašte esančiu lygiašoniu trikampiu. Šioje vėliavoje vyrauja penkios spalvos bei keturi simboliai. Spalvų išdėstymas vėliavoje: horizontaliai – žalia, balta, juoda, balta, geltona ir raudonos spalvos trikampis. Žalia – gamtos turtai, juoda – Afrikos žemynas, geltona – mineraliniai ištelkliai, balta – taika, raudona – kova už nepriklausomybę. Simboliai: geltona žvaigždė – solidarumas, liaudies kova bei socialistinis šalies kursas; knyga – švietimas ir tautos pažanga; kauptukas – žemės ūkis; AK-47 – šalies stiprybė.

Istorija
--------

Iki 1974 metų, kuomet ši teritorija buvo Portugalijos kolonija, oficiali vėliava buvo Portugalijos Respublikos vėliava, kadangi priešingai nei Didžioji Britanija, savo užjūrio valdas laikė neatskiramomis savo dalimis, nors buvo planų Portugalijos vėliavos pagrindu sukurti vėliavas kolonijoms, ant vėliavos pridedant simbolius, parodančius kolonijos specifiką. Tačiau šie planai taip ir nebuvo įgyvendinti. 1974–1975 metais, kuomet FRELIMO bei Portugalijos administracija derėjosi dėl paliaubų bei tolesnio šios buvusios kolonijos tapimo nepriklausoma, buvo naudojama vėliava analogiška dabartinei, tačiau be keturių simbolių dominuojančių dabartinėje vėliavoje. 1975-1983 metais buvo naudojama visai kita vėliava, tačiau, lyginant su dabartine vėliava, išlaikant jos absoliučiai visas spalvas bei daugumą simbolių. Esminis skirtumas buvo spalvų išdėstymas – visos spalvos ėjo iš viršutinio kairiojo kampo link dešiniojo apatinio kampo. Joje buvo ir vienas dabartinėje vėliavoje neegzistuojantis simbolis – dantytas ratas su nedidele raudona žvaigžde, simbolizuojantis darbą bei darbininkų klasę. 1983 metais buvo atliktas priešpaskutinis pakeitimas, prie dabartinėje vėliavoje esančių simbolių pridedant penktajį – dantytą ratą, bet tokia vėliava egzistavo mažiau nei metus ir tais pačiais metais buvo patvirtinta dabartinė Mozambiko Respublikos vėliava.

Dabartiniais laikais, nepaisant to, kad buvusios Rytų Bloko šalys jau senai nėra komunistinės ir dauguma jų atsisakė komunizmo laikais buvusių simbolių, Mozambikas tapo bene vienintele išimtimi, nepakeitusi vėliavos pasikeitus santvarkai. Šiuo metu yra svarstoma ar reikia pakeisti vėliavą, kadangi pastaroji yra FRELIMO partijos simbolis, tuo tarpu kai Mozambike vyrauja daugiapartinė sistema.

**Afrikos valstybių vėliavos**

|  |
| --- |
| Alžyras · Angola · Beninas · Bisau Gvinėja · Botsvana · Burkina Fasas · Burundis · CAR · Čadas · Dramblio Kaulo Krantas · Džibutis · Egiptas · Eritrėja · Etiopija · Gabonas · Gambija · Gana · Gvinėja · Kamerūnas · Kenija · Komorai · Kongas · Kongo DR · Lesotas · Liberija · Libija · Madagaskaras · Malavis · Malis · Marokas · Mauricijus · Mauritanija · Mozambikas · Namibija · Nigerija · Nigeris · Pietų Afrika · Pusiaujo Gvinėja · Pietų Sudanas · Ruanda · San Tomė ir Prinsipė · Seišeliai · Senegalas · Siera Leonė · Somalis · Sudanas · Svazilandas · Tanzanija · Togas · Tunisas · Uganda · Vakarų Sachara · Zambija · Zimbabvė · Žaliasis Kyšulys
Britų Teritorijos Indijos vandenyne · Majotas · Reunjonas · Šv. Elena |
| **Valstybių atributika:** Valstybinių vėliavų galerija · Herbai |